《长葛道中作寄侍读梅给事》
宋代·宋祁

仲春告言归，道次古长葛。
水穷既舍舟，仅具始脂辖。
南登高原既，天宇莽庨豁。
溱冀澹无波，芣騩森相轧。
春鸠日夜鸣，阳膏浅深达。
田畯挈壶浆，稚子勤襫襏。
驱牛洒先稑，趣车载输秸。
郊柘色欣欣，梢溝流活活。
县官恩泽美，农节未尝夺。
贤牧谨诏书，民隐罔遗察。
射蠲赘聚劳，赋检诛求猾。
我亦占一尘，闻兹慰饥渴。
矢诗虽不多，要附许风末。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。